Mis on üldse anatoomia?  "Termin anatoomia tuleneb kreeka keelest ja sõnast anatemno ning tähendab lahti lõikama. Organismi lõikamine osadeks ja elunditeks võimaldas tundma õppida ja  kirjeldada nende ehitust ning määratleda rolli tervikus. Tänapäevane, süstemaatiline anatoomia käsitleb elundite kuju, ehitust ja paiknemist elundkondade kaupa. Püütakse anda lisaks kehaehituse detailsele kirjeldamisele organi funktsioonist lähtuv põhjalik seletus. Lisaks vaatleb süstemaatiline anatoomia inimorganismi lähtuvalt ealisest ja soolisest aspektist üksikosadest koosneva strukturaalse, funktsionaalse ja geneetilise tervikuna" (M. Roosalu, Inimese anatoomia, Koolibri 2006). Ma libiseks sujuvalt üle  (jätaks vahele ning huvi korral võid ise neid asju uurida) organismi üldmõistetest nagu rakud, koed, elundid ja elundkonnad ning liiguks edasi koheselt lihastele. Muidugi, ka siin on tegemist koega, nimelt lihaskoega, kuid minu eesmärk ei ole oma blogis mitte kirjeldada ega tsiteerida anatoomiaõpikut, vaid anda Sulle ülevaade sellest, kuidas toimivad meie lihased ning millised on erinevate lihaste ülesanded.